Document ID: 32010R0468

NARIADENIE KOMISIE (EÚ) č. 468/2010
z 28. mája 2010,
ktorým sa ustanovuje zoznam EÚ obsahujúci plavidlá zúčastňujúce sa na nezákonnom, neohlásenom a neregulovanom rybolove
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, neohlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (1), a najmä na jeho články 27 a 30,
keďže:
(1)
V kapitole V nariadenia (ES) č. 1005/2008 sa ustanovujú postupy identifikácie rybárskych plavidiel zúčastňujúcich sa na nezákonnom, neohlásenom a neregulovanom rybolove (rybárske plavidlá NNN), ako aj postupy týkajúce sa vypracovania zoznamu EÚ obsahujúceho uvedené plavidlá. V článku 37 uvedeného nariadenia sa ustanovujú kroky, ktoré treba podniknúť v súvislosti s rybárskymi plavidlami zaradenými do uvedeného zoznamu.
(2)
V súlade s článkom 27 nariadenia (ES) č. 1005/2008 by zoznam EÚ mal obsahovať rybárske plavidlá NNN identifikované Komisiou.
(3)
V súlade s článkom 30 uvedeného nariadenia by zoznam EÚ mal takisto obsahovať rybárske plavidlá začlenené do zoznamov plavidiel NNN, ktoré prijali regionálne organizácie pre riadenie rybného hospodárstva.
(4)
Zoznam EÚ bude obsahovať len plavidlá začlenené do zoznamov plavidiel NNN, ktoré prijali regionálne organizácie pre riadenie rybného hospodárstva, až kým Komisia priamo neidentifikuje ďalšie rybárske plavidlá zúčastňujúce sa na nezákonnom, neohlásenom a neregulovanom rybolove.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre rybolov a akvakultúru,
PRIJALA TOTO NARIADENIE:
Článok 1
Na účely tohto nariadenia „zoznam EÚ obsahujúci plavidlá NNN“ znamená zoznam rybárskych plavidiel zúčastňujúcich sa na nezákonnom, neohlásenom a neregulovanom rybolove, ako sa uvádza v článku 27 nariadenia (ES) č. 1005/2008.
Článok 2
Zoznam EÚ obsahujúci plavidlá NNN je ustanovený v prílohe.
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. mája 2010

Labels: 11
6